Tenho Saurén

Tenho Tuure Saurén (1. syyskuuta 1926 Viiala – 21. maaliskuuta 2001 Tampere) oli suomalainen näyttelijä. Hän oli kiinnitettynä Tampereen  Työväen Teatteriin.

Elämä 

Saurénin isä Frans oli maalarimestari ja äiti Anna (o.s. Iwendorff) oli töissä Viialan viilatehtaalla. Perheessä oli Tenhon lisäksi lapset Tuula (s. 1924) ja Touko (s. 1925). Koulun jälkeen Saurén meni töihin Osuusliike Voiman liikkeeseen ja valmistui myymälänhoitajaksi. Hän aloitti näyttelemisen Viialan työväentalolla. 1950-luvun lopulla Saurén toimi Valkeakoskella leipomon autonkuljettajana näytellen joitakin rooleja Valkeakosken teatterissa. Hän oli tuolloin muutaman vuoden naimisissa Lea Kirkisen kanssa. Vuonna 1962 Saurén meni naimisiin Kaarina Kallionpään kanssa. Heillä on kaksi lasta Kimmo (s. 1963) ja Marko (s. 1965). Avioliitto kesti vuoteen 1982.

Vuonna 1965 Saurén sai ensimmäisen ammattikiinnityksensä Savonlinnan teatteriin, jossa hän näytteli miespääosia mm. näytelmissä Ikiliikkuja ja Eilen syntynyt. Savonlinnasta hän siirtyi Lappeenrannan kaupunginteatteriin ja sieltä vuonna 1973 Tampereen Työväen Teatteriin. Ensimmäiset TV-roolit olivat Rintamäkeläiset-sarjassa. Tankki täyteen ja Reinikainen-sarjojen menestyksen myötä Saurén valittiin vuoden 1982 Venla-gaalan yleisöäänestyksessä vuoden parhaaksi esiintyjäksi ja Telvis-gaalassa vuoden suomalaiseksi hauskuuttajaksi. Menestyksen myötä hän kiersi eri puolella Suomea keikoilla esittäen Reinikaisen hahmoa. 

Toisen avioliittonsa hajottua Saurén asui jonkin aikaa uuden kumppaninsa Irma Lehtisen kanssa omakotitalossa Ylöjärvellä. Myös tämä liitto päättyi eroon. Saurén jäi Tampereen Työväen Teatterista eläkkeelle 1980-luvun puolivälissä. Eläkevuosinaan hän sairastui diabetekseen ja halvaantui osittain. Viimeiset vuotensa hän vietti palvelutalossa ja Ylöjärven terveyskeskuksen vuodeosastolla. Saurén on haudattu Ylöjärven hautausmaalle.

Reinikainen ja muut televisioroolit
Tunnetuin Saurénin rooleista oli konstaapeli Reinikainen televisiosarjoissa Tankki täyteen ja Reinikainen. Hänet valittiin vuoden 1982 Venla-gaalassa yleisöäänestyksessä vuoden parhaaksi esiintyjäksi, sekä Telvis-gaalassa vuoden suomalaiseksi hauskuuttajaksi. 

Tankki täyteen- ja Reinikainen-sarjojen toinen käsikirjoittaja Jussi Tuominen on kertonut, että Reinikaisella oli esikuva tosielämässä. Tuominen oli viettänyt lapsuutensa kesiä setänsä luona Isossakyrössä Etelä-Pohjanmaalla, jossa hän oli tutustunut sikäläiseen kansanomaiseen kyläpoliisiin. Tankki täyteen -sarjassa Reinikainen oli sivuroolissa, mutta suureksi yleisön suosikiksi nousseen hahmon ympärille Tuominen kehitti Neil Hardwickin kanssa oman televisiosarjan.

Saurén esitti Niemen isäntää TV-sarjassa Rintamäkeläiset ja Mr. Blinkiä Pertsassa ja Kilussa. Saurén näytteli myös porilaisen ohjaajan Visa Mäkisen komediaelokuvissa Mitäs me sankarit (1980), Kaikenlaisia karkulaisia (1981), Likainen puolitusina (1982) ja Agentti 000 ja kuoleman kurvit (1983). Saurén vieraili myös lastenohjelma Pelle Hermannissa yhden jakson verran, reinikaismaisena poliisina. Reinikaisen kaltaisen poliisin roolissa hänet nähdään myös Spede Pasasen elokuvassa Tup-akka-lakko.

Julkaisut 

Reinikainen-hahmon suosion siivittämänä julkaistiin 1980-luvun aikana kaikkiaan 11 Saurénin puhumaa  huumorikasettia. Kasetit ilmestyivät Saurénin omalla nimellä, koska Yleisradio oli kieltänyt Reinikainen-nimen käytön tekijänoikeussyistä. Osalla kaseteista oli mukana Tauno Karvonen, joka näytteli Sulo Viléniä Tankki täyteen -sarjassa. Visa Mäkisen tuottamat kasetit ylsivät myynniltään timantti- ja kultalevylukemiin.  Kasettien lisäksi Saurénilta julkaistiin kaksi vitsikirjaa Kovat piipussa ja Niin maan perusteelliset vitsit.

Filmografia

Elokuvat 
 Keltainen auto  (Mainostelevisio 1978)
 Mitäs me sankarit - Jokke Hämäläinen (1980)
 Tup akka lakko - konstaapeli (1980)
 Kaikenlaisia karkulaisia - Simo Nykänen (1981)
 Likainen puolitusina - vääpeli Kyllijoki (1982)
 Agentti 000 ja kuoleman kurvit - pankkirosvo (1983)
 Juhani on kuumeessa (TV1:n televisioteatteri 1985)

Tv-sarjat 
 Pertsa ja Kilu
 Rintamäkeläiset
 Sirkuspelle Hermanni
 Tankki täyteen
 Reinikainen

Muuta tuotantoa

Tenho Saurénin huumorikasetit 
 Parhaat Jutut, 1981
 Kootut Seokset, 1981
 Blyysit Läikkyy, 1982
 Perusviihdettä a´la Tenho ja Tane - Kun halvalla saa, 1982
 Likainen Puoli Tusina ja vääpeli Kyllijoki, 1982
 Perusviihdettä a´la Tenho ja Tane - Kun halvalla saa (Kultakasetti, toinen painos), 1982
 Perusviihdettä 2 - Tenhon ja Tanen Joulupläjäys, 1982
 Perusviihdettä 3 - Tenho Saurén Lapsenvahtina, 1983
 Perusviihdettä 4 - Tenho ja Tane Viihdepläjäys, 1983
 Parhaat Palat Tenho Saurén ja Poliisiorkesteri - Yleisön pyynnöstä tunnin pläjäytys, 1987
 Maan perusteellinen pläjäys, 1989
 CD-julkaisu Reinikainen - yleisön pyynnöstä parhaat, 2004

Kirjat
 Kovat piipussa. Tampere: Perusviihde, 1982. ISBN 951-99427-3-4.
 Niin maan perusteelliset vitsit. Tampere: Pop-kirjat, 1983. ISBN 951-9374-58-2.

Lähteet

Aiheesta muualla 
 Tenho Saurénin muistokirjoitus Helsingin Sanomissa 
 
  

Suomalaiset televisionäyttelijät
Suomalaiset koomikot
Vuonna 1926 syntyneet
Vuonna 2001 kuolleet